title: "Nis Albrecht Johannsen"
text: "Nis Albrecht Johannsen di \u00e5lere (* 11.03.1855 \u00f6nj Klookris; \u2020 07.02.1935 \u00f6nj Flansborj), wus di hiimstounsdachter foon e Moore.\n\nL\u00e4\u00e4went\nTul\u00e4id \u00f6nj en latj t\u00e5\u00e5geh\u00fcs \u00f6nj Klookris di 11.03.1855, w\u00fcks hi ap uner luuder frasche manschne. San taatje wus schr\u00fc\u00fcdjer, ouers hi uuged di samer uk ma la \u00e4n glou. Di latje Nis muurst \u00e5l as junge foon n\u00fc\u00fcgen iir \u00fct tu j\u00f6rdern \u00f6nj e Koornkuuch. H\u00fc d\u00e5t laawen ham deer for da jungens oufspaaled, heet hi \u00fcs aw\u00e4\u00e4drie smuk ferteeld \u00f6nj \"\u00dct min j\u00f6rdertid\".\n\nMa tratain (13) iir w\u00f6rd Nis ploufjunge bai en b\u00f6re \u00e4n fertiind ham 12 doolere \u00f6nj e hiile samer. Da broocht hi ma tuh\u00fcs tu sin mam. Hu samere wus hi nuch bai e b\u00f6re, ouers ma seekstain (16) f\u00e5ngd hi \u00f6nj \u00e4n liird tu sch\u00f6ljm\u00e4ister. Jarst wus hi en iir \u00f6nj Troolebel, weer't ham ai b\u00e4isti gefeel. D\u00e5t, wat ham deer bin w\u00f6rd, wus uk m\u00e5n wat gr\u00e5mlik: 24 doolere l\u00fc\u00fcnj fort hiilj iir \u00e4n e koost \u00e4n et sl\u00e4ipen b\u00e5l heer b\u00e5l deer bai da \u00e5lerne foon da bjarne. As hi d\u00e5t iir luklik am h\u00e4i, k\u00f6m'r haane tu di d\u00fcchtie liirer Ernst Kaper \u00f6nj Lonham (En \u00e5te tu di b\u00f6rgerm\u00e4ister foon K\u00f8benhavn, Dr. Kaper.) Bai ham heet hi en b\u00e4rj liird \u00e4n k\u00f6\u00f6 foon deer awt seminoor gunge. Dan k\u00f6m hi 2 iir eefter Weester-Snootebel. As hi dan nuch wi en iir eefter Klasbel k\u00f6m, befraid hi ham ma en frasch foomen, Metha L\u00fctzen foon Naibel. J\u00fc san 55 iir luklik befraid w\u00e4\u00e4n. 1885 f\u00fcng hi en f\u00e5\u00e5st st\u00e4\u00e4 as sch\u00f6ljm\u00e4ister \u00e4n k\u00fcster \u00f6nj Deesbel, \u00e4n heer bliif hi 24 iir, bit hi ham 1904 tu rou seet. Sin leeste iirnge heet hi \u00f6nj Flansborj ferlaawed, ouers hi heet \u00f6nj j\u00fc tid nuch fliitji for Fraschl\u00f6nj uuged.\n\nW\u00e4rke\nDi \"\u00fc\u00fclje\" N.A. Johannsen, s\u00fc as hi oofting n\u00e5md w\u00f6rd, wus en ourem\u00e4tje gouen sch\u00f6ljm\u00e4ister. San grutste tiinjst for Fraschl\u00f6nj lait ouers duch \u00f6nj \u00e5\u00e5l d\u00e5t, wat hi \u00fcs aw frasch apschraawen heet. Hi schriif teooterst\u00f6\u00f6gne (D\u00e5t beest as freese \u00f6njt h\u00fcs, Twari hoode), dachte (Am eenmen bai e w\u00e4ile), t\u00e4\u00e4le \u00e4n sunge (Di sp\u00e5nker) aw frasch. Hi heet uk baloode aw frasch ouerseet, s\u00fc as Pider L\u00fcng, \nNis Randers, Hertjes spuing, Di h\u00e5limoon \u00e4n sin boose, Mattenw\u00e4\u00e4rw. D\u00e5t m\u00e5\u00e5st, wat hi schriif, broocht d\u00e5t Lunhamer - \u00e4n aw\u00e4\u00e4drie d\u00e5t Naiblinger blees, \u00e4n d\u00e5t w\u00f6rd h\u00e5l l\u00e4\u00e4sen. \n\nHu foon sin l\u00e5ngere t\u00e4\u00e4le san: - \n D\u00f6\u00f6welt koost\n D\u00e5t j\u00f6rr h\u00fcss: en t\u00e4l \u00fct j\u00fc tidd von de 30ijrije krigg, ma frask urde verteeld (1926)\n Ap\u00e4tj \u00e4n dil\u00e4tj\n En paaslik sp\u00e5n: En lewensbill, ma frask urde tiknet (1924)\n N\u00e4ibersbjarne\n \u00dct baj e weijle: En stock \u00fct Najtorps \u00fclj tidd (1926)\n J\u00fc fomen von e mauringer hij: En t\u00e4l \u00fct Noordfraschl\u00f6njs ur\u00fclje dege (1928)\n J\u00fc r\u00e4js eefter Holl\u00f6nj: ma frasch urde verteeld eefter Fr. Reuter (1930)\n Leen-katreen\n Gau n\u00e4jberschapp: En schocht verteeling \u00fct d\u00e4jk b\u00f6rred\u00fcnjs (1930)\n Rungholts unnergong (1927)\n Sw\u00e5\u00e5re tide\n br\u00e4\u00e4gen harte\n J\u00fc grut amroding\n R\u00fcm hart: En verteeling \u00fct vergengen tidd (1925)\n Sosselsw\u00e4jerw\n Kl\u00e5r kimming: En lewensbill von de beeste mon \u00f6nj frasche l\u00f6nje (1928)\n\nSin biise teooterst\u00f6\u00f6gne: Twari hoode \u00e4n Di teemoon \u00e4n da teew\u00fcste san oofting apfjard w\u00f6rden \u00e4n h\u00e4\u00e4we gruten \u00f6njkl\u00e5ng f\u00fcnen.\n\nN.A. Johannsen schriif \u00f6nj sin t\u00e4\u00e4le \u00e4n dachte am d\u00e5t iinjf\u00e5ch \u00e4n d\u00e4ik laawen foon iirtids. \u00dc\u00fcsen hiimstounsdachter st\u00f6rw 07.02.1935 \u00f6nj Flansborj kn\u00e5\u00e5p 80 iir \u00fc\u00fclj. Aw san greeftstiinj st\u00f6nje sin \u00e4ine uurde:\n\nWat g\u00f6dj wus, m\u00e4i feriirwe,\nwat hiinj wus, m\u00e4i ferdiirwe.\n\nSii uk \n Nis Albrecht Johannsen d.j.\n\nLinke \n Nis Albrecht Johannsen d. J. (1888-1967) und Nis Albrecht Johannsen d. \u00c4. (1855-1935) (Nordfriisk Instituut)\n\nJohannsen"